Tonga

Kralestwo Tonga je kupowy stat w južnym dźělu Ćicheho oceana, kotryž słuša geografisce k Polyneziskej. Dnja 4. junija 1970 bu njewotwisny wot Zjednoćeneho kralestwa. Tonga je hač do dźensnišeho jenička monarchija w Oceaniji a jenički sobustaw Commonwealtha, kotryž ma swójsku dynastiju.

 Geografija 
K tongaskemu archipelej słušeja 176 kupow a atolow, kotrež rěkachu w zašłosći pola Europjanow tež Kupy přećelstwa. Wot nich su jenož 36 stajnje wobsydlene. Wone namakaja so w Pacifiku wuchodnje Fidźija, južnje Samowy a sewjernje Nowoseelandskeje. Tongaske wulkanowe kupy liča k Pacifiskej wulkanowej rynce. Wuchodnje wot jich namaka so hač 10.882 metrow hłuboka Tongaska hrjebina, kotraž słuša k najhłubšim mórskim hrjebinam na swěće. Najwyši wjeršk kraja je wjace hač 1.000 metrow wysoki a leži na kupje Kao. 

Stolica a najwjetše město Tongi je Nuku'alofa na hłownej kupje Tongatapu z něhdźe 24.000 wobydlerjemi.

 Wobydlerstwo 
98 % tongaskeho wobydlerstwa su Polynezičenjo. Tamni wobydlerjo su zwjetša Europjenjo, Chinjenjo a Indičenjo. Wjele wobydlerjow Tongi je stajnje we wukraju žiwe, předewšěm w Awstralskej, Nowoseelandskej a w Zjednoćenych statach.

Tongašćina słuša k polyneziskim rěčam, kiž su hałuza Awstroneziskich rěčow.

 Infrastruktura 
Mjezynarodne lětanske linije zwjazuja Tongu z Awstralskej, Nowoseelandskej, Samowu a Fidźijom. Tež mjez tongaskimi kupami je lětadło najwažniši wobchadny srědk.

 Internet 
Tonga wobsedźi Top Level Domain .to, kotraž je w zapadźe wosebje dla wužiwanja za (ilegalne) wideostreaming-słužby znata.

 Žórła 

 Wotkaz 

!
Kategorija:Stat w Oceaniji
Kategorija:Commonwealth
Kategorija:Čłonski stat Zjednoćenych narodow
Kategorija:Kupowy stat